次韵蘇公獨酌試藥玉滑盞
作者：陳師道
朝代：宋

paragraphs: 僊人棄餘糧，玉色已可欺。
小試換骨方，價重十冰磁。
灌以長白虹，渺若江海瀰。
浮之端不惡，舉者亦何辭。
但愧聞道晚，早從雁門師。
律部無明文，可復時中之。
汝陽佳少年，三斗出六奇。
家有持盃手，兩好當一施。
風吹酒面仄，月度杯心遲。
百年容有命，一笑更須時。